**Taru sormusten herrasta: Kaksi tornia** (engl. *The Lord of the Rings: The Two Towers*) on vuonna 2002 ensi-iltansa saanut toinen osa Peter Jacksonin ohjaamasta *Taru sormusten herrasta* -elokuvatrilogiasta, joka pohjautuu J. R. R. Tolkienin fantasiaromaaniin *Taru sormusten herrasta*. Se on elokuvan *Sormuksen ritarit* (2001) jatko-osa ja sitä seuraa elokuva *Kuninkaan paluu* (2003).

Elokuvan ensi-ilta oli Uuden-Seelannin Wellingtonissa 1. joulukuuta 2002. Elokuva kestää teatteriversiona 2 tuntia 59 minuuttia ja pidennettynä erikoisversiona 3 tuntia 43 minuuttia.

Elokuva voitti vuoden 2002 Oscar-gaalassa kaksi Oscar-palkintoa. Tämän lisäksi elokuva sai 55 voittoa ja 70 ehdokkuutta muissa gaaloissa.*lähde?*

Juoni
-----

Frodo Reppuli jatkaa matkaansa Samvais Gamgin kanssa, ja he yrittävät päästä Mordoriin Emyn Muilin kukkuloiden yli. Heidän kimppuunsa hyökkää Klonkku, joka haluaa saada "aarteensa" eli Sormuksen takaisin. Frodo suostuttelee Klonkun viemään heidät Mordorin Mustalle Portille. Samaan aikaan Rohanissa Aragorn, Legolas ja Gimli ajavat takaa *uruk-hai*ta, jotka ovat matkalla takaisin Rautapihaan mukanaan sieppaamansa hobitit Merri ja Pippin.

Rohanin kuningas Théoden joutuu neuvonantajansa Gríma Kärmekielen langettamaan transsiin, sillä Gríma on todellisuudessa Sarumanin palvelija. Sarumanin kiihottamat örkit ja Mustainmaan villi-ihmiset harhailevat Rohanissa tuhoten kyliä. Kuninkaan ainoa poika Théodred on jäänyt örkkien ansaan ja haavoittunut kuolettavasti. Théodenin veljenpoika Éomer kuulustelee Grímaa ja tajuaa tämän olevan vakooja, mutta Gríma onnistuu karkottamaan Éomerin Rohanista kuolemantuomion uhalla. Éomer suuntaa erämaahan kootakseen yhteen *rohirrim*in viimeiset uskolliset miehet. Samana yönä Éomerin armeija tekee yllätyshyökkäyksen *uruk-hai*n leiriin, ja Merri ja Pippin pääsevät pakoon Fangornin metsään. Siellä hobitit kohtaavat Puuparran, Keski-Maan vanhimman entin. 

Éomer kohtaa Aragornin, Legolasin ja Gimlin ja kertoo, ettei edellisen yön taistelusta jäänyt vastapuolesta ketään eloon. Kaikki viittaa siihen, että hobititkin on vahingossa surmattu. Aragorn löytää kuitenkin hobittien jälkiä, ja kolmikko seuraa niitä metsään. He kohtaavat valkoiseen valoon verhoutuneen velhon, joka paljastuu uudestisyntyneeksi Gandalfiksi – hänet tunnetaan tästedes nimellä Gandalf Valkoinen. Gandalf kertoo pudonneensa Morian kaivoksissa balrogin mukana maanalaiseen järveen ja kukistaneensa olennon pitkässä taistelussa. Gandalf, Aragorn, Legolas ja Gimli matkaavat Rohanin pääkaupunkiin, Edorasiin, missä he vapauttavat Théodenin Sarumanin vallasta ja karkottavat Gríman. Théoden ei halua ryhtyä avoimeen sotaan ja vahingoittaa kansaansa enempää. Sen sijaan hän päättää vetäytyä Helmin syvänteeseen, vuorilla sijaitsevaan Ämyrilinnaan. Gandalf käsittää, ettei syvänteen puolustus kestä *uruk-hai*-armeijan hyökkäystä, ja hän lähtee etsimään Éomeria luvaten palata mukanaan 2 000 ratsastajaa. 

Johtaessaan Edorasin asukkaita Helmin syvänteeseen Aragornin ja Éomerin Éowyn-sisaren välille muodostuu läheinen suhde. Aragorn kertoo Éowynille, että hänen rakastettunsa Arwen on lähdössä Keski-Maasta ollakseen kansansa kanssa Kuolemattomilla Mailla. Elrond lähestyy Rivendellissä tytärtään Arwenia ja anoo tätä nousemaan Harmaista satamista lähteviin laivoihin ja jättämään Keski-Maan. Elrond paljastaa, millainen tulevaisuus Arwenia odottaa, jos tämä jää Aragornin luo: vaikka Aragorn kukistaisikin Sauronin ja nousisi kuninkaaksi, tämä on kuitenkin kuolevainen. Aragornin kuoleman jälkeen Arwen jäisi yksin kuihtumaan suruunsa. Arwen taipuu lopulta isänsä tahtoon ja jättää Rivendellin. Elrond kuulee Galadrielin äänen, ja tämä kertoo Sauronia vastustavien ihmisten ahdingosta. Elrond päättää lähettää Haldirin johtaman haltiapataljoonan Helmin syvänteen puolustukseen.

Frodo, Sam ja Klonkku saapuvat Mustalle Portille, mutta Klonkun mukaan hobitit eivät voi päästä sisään jäämättä kiinni. Hän paljastaa, että Mordoriin on olemassa salainen ja vartioimaton tie. He matkaavat etelään Ithilienin maahan, ja Klonkku alkaa kärsiä sisäisestä myllerryksestä: uskollisuus Frodoa kohtaan ja tarve saada Sormus takaisin repivät häntä kahtaalle. Pian kolmikko joutuu Ithilienin samoojien vangiksi. Heidät viedään Boromirin nuoremman veljen, Faramirin, luokse, ja tämä saa tietää Frodon kantamasta Valtasormuksesta. Todistaakseen arvonsa isälleen Denethorille Faramir päättää, että Sormus viedään Gondoriin. 

Helmin syvänteen taistelu alkaa, ja puolustajat onnistuvat aluksi pitämään hyökkäyksen kurissa. Sarumanin kehittämät karkeat räjähteet kuitenkin räjäyttävät muuriin aukon, josta *uruk-hai*t työntyvät sisään ulkolinnoitukseen. Haldir saa surmansa, ja muutamat eloonjääneet haltiat perääntyvät. Ämyrilinnassa urukit kapuavat muurien yli ja murtavat portin, pakottaen puolustajat vetäytymään keskustorniin. 

Pippin johdattaa Puuparran siihen metsän osaan, jonka Saruman on tuhonnut. Puuparta raivostuu ja määrää entit kostamaan tuhotyön. Entit aloittavat marssin kohti Rautapihaa, jossa he kukistavat jäljelle jääneet *uruk-hai*t ja tuhoavat Rautkymin padon, minkä seurauksena vesimassat ryöppyävät Orthancia ympäröiville tasangoille ja saartavat Sarumanin torniinsa.

Aragorn kieltää Helmin syvänteen puolustajia luovuttamasta ja kokoaa jäljelle jääneet joukot viimeiseen hyökkäykseen, jotta naisilla ja lapsilla olisi aikaa paeta vuorille. Hyökkäysjoukko syöksyy ulos ja raivaa tiensä linnoituksen portille. Samaan aikaan Gandalf ja Éomer sotureineen kuitenkin rynnistävät uruk-haiden kimppuun, jotka kauhistuneina pakenevat Fangorniin, missä entit ja heidän liittolaisensa huornit odottavat heitä valmiina kostamaan. Gandalf toteaa, että Helmin syvänteen taistelu on ohi, mutta Keskimaan taistelu vasta alkamassa. 

Faramir vie Frodin ja Samin Osgiliathiin, Mordorin ja Gondorin välissä sijaitsevaan raunioituneeseen kaupunkiin. He käyvät lyhyen taistelun Mordorin örkkejä vastaan. Sam uskoo, että heidän on pidettävä kiinni siitä, minkä vuoksi he ylipäätään taistelevat: toistensa vuoksi ja saadakseen tehtävänsä vietyä loppuun. Faramir päättää vapauttaa hobitit ja lähettää heidät matkaan. Hobitit jatkavat matkaansa Mordoriin Klonkun opastuksella. Klonkku joutuu jälleen pimeän puolensa valtaan ja päättää hankkia Sormuksen takaisin johtamalla Frodon ja Samin "hänen" luokseen.

Näyttelijät
-----------

|  |  |  |
| --- | --- | --- |
|  Elijah Wood  | … |  Frodo Reppuli
  |
|  Ian McKellen  | … |  Gandalf Harmaa / Gandalf Valkoinen
  |
|  Liv Tyler  | … |  Arwen
  |
|  Viggo Mortensen  | … |  Aragorn
  |
|  Sean Astin  | … |  Samvais "Sam" Gamgi
  |
|  Cate Blanchett  | … |  Galadriel
  |
|  John Rhys-Davies  | … |  Gimli, Puuparta (ääni)
  |
|  Bernard Hill  | … |  Théoden
  |
|  Christopher Lee  | … |  Saruman
  |
|  Billy Boyd  | … |  Peregrin "Pippin" Tuk
  |
|  Dominic Monaghan  | … |  Meriadoc "Merri" Rankkibuk
  |
|  Orlando Bloom  | … |  Legolas
  |
|  Hugo Weaving  | … |  Elrond
  |
|  Miranda Otto  | … |  Éowyn
  |
|  David Wenham  | … |  Faramir
  |
|  Brad Dourif  | … |  Gríma Kärmekieli
  |
|  Karl Urban  | … |  Éomer
  |
|  Sean Bean  | … |  Boromir
  |
|  Andy Serkis  | … |  Klonkku/Smeagol
  |
|  Craig Parker  | … |  Haldir
  |
|  John Leigh  | … |  Háma
  |
|  Bruce Hopkins  | … |  Gamling
  |
|  John Bach  | … |  Madril
  |

### Vain pidennetyssä Special Extended Editionissa

|  |  |  |
| --- | --- | --- |
|  John Noble  | … |  Denethor II
  |

Vastaanotto
-----------

### Palkinnot

Elokuva oli ehdolla kuuteen Oscar-palkintoon, joista se voitti kaksi. Muissa palkintogaaloissa se keräsi 65 palkintoa ja 76 ehdokkuutta.

#### Oscarit

* Parhaat äänitehosteet
* Parhaat erikoistehosteet

**Ehdokkuudet:**

* Paras elokuva
* Paras lavastus
* Paras leikkaus
* Paras äänitys

Lähteet
-------

1. 1 2  The Lord of the Rings: The Two Towers (2002) Box Office Mojo. Viitattu 5 May 2010.

Aiheesta muualla
----------------

* Virallinen sivusto (englanniksi)
* *Taru sormusten herrasta: Kaksi tornia* Internet Movie Databasessa. (englanniksi)
* *Taru sormusten herrasta: Kaksi tornia* Box Office Mojossa. (englanniksi)
* *Taru sormusten herrasta: Kaksi tornia* Rotten Tomatoesissa. (englanniksi)
* *Taru sormusten herrasta: Kaksi tornia* Metacriticissä. (englanniksi)

|  |  |  |
| --- | --- | --- |
| Edeltäjä:**2001:** | **Suomen lippukassan ykkönen 2002** | Seuraaja:**2003: *Taru sormusten herrasta: Kuninkaan paluu*** |

Peter Jacksonin ohjaamat elokuvat

|  |  |
| --- | --- |
| **1980-luku** | *Bad Taste* (1987) · *Meet the Feebles* (1989) |
| **1990-luku** | *Aivokuollut* (1992) · *Taivaalliset olennot* (1994) · *Kummituskopla* (1996) |
| **2000-luku** | *Taru sormusten herrasta: Sormuksen ritarit* (2001) · *Taru sormusten herrasta: Kaksi tornia* (2002) · *Taru sormusten herrasta: Kuninkaan paluu* (2003) · *King Kong* (2005) · *Oma taivas* (2009) |
| **2010-luku** | *Hobitti – Odottamaton matka* (2012) · *Hobitti – Smaugin autioittama maa* (2013) · *Hobitti – Viiden armeijan taistelu* (2014) |